Man vermoor ma van sy kind | Maroela Media
'n Man is vandeesweek 20 jaar tronkstraf opgelê vir die moord op die ma van sy vierjarige kind.
Jabulane Vusi Mhaule (29) is Woensdag in die hooggeregshof in Mpumalanga gevonnis, nadat hy skuldig gepleit het op die moord op sy voormalige vriendin in 2018.
Monica Nyuswa, provinsiale woordvoerder van die direkteur van Nasionale Vervolging, sê in 'n verklaring Mhaule het in sy pleitooreenkoms verduidelik dat hy en die oorledene sowat sewe jaar lank in 'n liefdesverhouding was.
Die paartjie het gedurende hierdie tyd saam in KaBokweni, sowat 28 km van Nelspruit, gewoon waar hulle hul kind saam grootgemaak het. Die verhouding het egter mettertyd versuur, waarna die vriendin die verhouding beëindig en uitgetrek het.
Volgens Nyuswa het die oorledene egter sowat twee maande nadat hulle uitgemaak het na die huis teruggekeer om van haar skoene te gaan haal, toe 'n hewige stryery tussen die twee partye uitgebreek het.
Luidens die pleitooreenkoms het Mhaule gedurende die stryery die slagoffer verskeie kere met 'n panga oor die kop geslaan. Sy het later aan haar beserings beswyk. Mhaule het hom kort daarna aan die polisie oorgegee.
Adv. Derrick Mashego vir die staat het ter verswarende omstandighede in die hof gesê Mhaule behoort 'n swaar vonnis opgelê te word aangesien hy 'n ernstige misdaad gepleeg het – die euwel van geslagsgebaseerde geweld in Suid-Afrika waartydens vroue deur hul lewensmaats vermoor word.
Mashego het aangevoer dat Mhaule ontrou was en om dié rede sy voormalige vriendin vermoor het.
Die waarnemende regter het in die hof gesê die misdaad was ongetwyfeld geslagsbaseerde geweld. "Die gemeenskap verdien dit om in 'n beter wêreld te leef. 'n Wêreld waarin 'n vrou 'n verhouding kan verbreek sonder om vir haar lewe te vrees," het regter Takalani Ratshibvumo gesê.